Du beskriver meget fint den ganske almindelige tilstand Raynauds fænomen. Kulden trækker de små blodkar i fingrene sammen, så blodet og hermed varmen ikke når ud i fingerspidserne, der bliver hvide og stive. Når blodkredsløbet kommer i gang igen, bliver huden først blålig og får så det lyserøde skær tilbage, såfremt man er lys i huden. Tæerne kan også rammes. Det vigtigste er, at du undgår direkte kulde og træk på fingrene ved at bære forede handsker udendørs, ikke holde hænderne for længe i koldt vand og den slags indlysende råd. Har du også problemer med kolde tæer om natten, så brug sokker, men de må ikke stramme for meget om anklerne under søvnen. Min mor var altid efter mig, hvis jeg havde strømper på om natten, og den formaning sidder der altså endnu mange årtier efter. Tobaksrygning sammentrækker blodkarrene og gør det hele meget værre. Nogle forsøger kosttilskud som Padma Plus eller Ginkgo biloba, eventuelt suppleret med omega-3 fiskeolie i dosis 2.000 milligram dagligt. Her må du lade din egen erfaring råde. Desværre slipper man sjældent af med tilstanden igen, så koncentrer dig først og fremmest om at forebygge anfald. Behandling med blodtryksmedicin af typen betablokkere kan give de samme symptomer. I svære tilfælde må du da spørge lægen, om du kan skifte tilet andet ­lægemiddel, men stop aldrig selv med at tage medicinen.